b'\n_START_ARTICLE_\nWham!\n_START_SECTION_\nZgodovina\n_START_PARAGRAPH_\nMichael in Ridgeley sta se prvi\xc4\x8d sre\xc4\x8dala na \xc5\xa1oli Bushey Meads School v Busheyju, v bli\xc5\xbeini mesta Watford v Hertfordshiru. Najprej sta nastopala v kratkotrajni ska skupini "The Executive" skupaj z Davidom (Austinom) Mortimerjem, Harryjem Tadayonom in Andrewom Leaverjem. Ko je skupina razpadla sta Michael in Ridgeley ustanovila duet Wham! in sklenila pogodbo z zalo\xc5\xbebo Innervision Records._NEWLINE_Michael je prevzel ve\xc4\x8dino funkcij dueta, saj je deloval kot skladatelj, producent, pevec in ob\xc4\x8dasno instrumentalist. Kot najstnika sta sebe predstavljala kot hedonisti\xc4\x8dna mladeni\xc4\x8da, ponosna na \xc5\xbeivljenje v brezskrbnem svetu brez dela ali obveznosti. Ta predstava je odmevala v njunih najzgodnej\xc5\xa1ih singlih, ki so duetu prinesli sloves protestne plesne skupine._NEWLINE_Debitantska izdaja dueta je bil singl "Wham Rap! (Enjoy What You Do)", ki je iz\xc5\xa1el junija 1982. Dvojna A-stran je vsebovala "Social Mix" in "Anti-Social Mix". BBC skladbe ni predvajal zaradi psovk v Anti-Social Mixu. Za vsako izvedbo je bil posnet videospot._NEWLINE_Oktobra 1982 je iz\xc5\xa1el singl "Young Guns (Go for It!)". Singl se v Zdru\xc5\xbeenem kraljestvu ni uvrstil med top 40 na lestvici, vendar je bil, po nenadni odstranitvi neke to\xc4\x8dke, vseeno predstavljen v BBC oddaji Top of the Pops.\n_START_SECTION_\nPrvi uspehi\n_START_PARAGRAPH_\nPrvi manager dueta je bil Bryan Morrison. Efekt dueta Wham! je bilo mo\xc4\x8dno \xc4\x8dutiti zlasti po kon\xc4\x8dani izvedbi skladbe "Young Guns (Go for It!)" v oddaji Top of the Pops. Michael je nosil espadrilje, odpeto jakno iz semi\xc5\xa1a in denim kavbojke. Ridgeley je stal za Michaelom, obdan s spremljevalnima plesalkama Dee C. Lee in Shirlie Holliman. Skladba je za\xc4\x8dela napredovati po lestvici in je decembra dosegla 3. mesto. Naslednje leto je Dee C. Lee za\xc4\x8dela sodelovati s Paulom Wellerjem v skupini The Style Council, zato jo je nadomestila Pepsi DeMacque. Hollimanova in DeMacquejeva sta kasneje za\xc4\x8deli nastopati kot duet Pepsi & Shirlie._NEWLINE_Singlu "Young Guns (Go for It!)" je sledila ponovna izdaja singla "Wham Rap! (Enjoy What You Do)" ter singla "Bad Boys" in "Club Tropicana". Konec leta 1983 je duet Wham! tekmoval proti pop rivalom Duran Duran in Culture Club kot najve\xc4\x8dja britanska pop skupina. Njun debitantski album Fantastic je leta 1983 dva tedna dr\xc5\xbeal 1. mesto na britanski lestvici albumov.\n_START_SECTION_\nPravni spori z zalo\xc5\xbebo Innervision\n_START_PARAGRAPH_\nKmalu potem se je Ridgeley za\xc4\x8del zavedati pravnih te\xc5\xbeav z njuno prvotno pogodbo z zalo\xc5\xbebo Intervision. Medtem ko se je odvijala pravna bitka, je zalo\xc5\xbeba Innervision izdala skladbe z albuma Fantastic pod imenom "Club Fantastic Megamix". Wham! se je javno odpovedal izdaji in je pozval obo\xc5\xbeevalce naj je ne kupujejo. Po vsem tem pravnem me\xc5\xa1etarjenju, je zalo\xc5\xbeba priznala, da je pri\xc5\xa1lo do razlike pri licen\xc4\x8dnini v pogodbi z duetom Wham!. Vse to je vodilo do ste\xc4\x8daja in propada zalo\xc5\xbebe Innervision leta 1985.\n_START_SECTION_\nMenjava zalo\xc5\xbebe in nadaljnji uspeh\n_START_PARAGRAPH_\nLeta 1984 sta Michael in Ridgeley sklenila pogodbo z zalo\xc5\xbebo Epic Records, njun pop imid\xc5\xbe pa se je izbolj\xc5\xa1al. Obe spremembi sta pripomogli k temu, da je naslednji singl dueta, "Wake Me Up Before You Go-Go" dosegel vrhove lestvic po svetu. Postal je njun prvi singl, ki je dosegel vrh britanske in ameri\xc5\xa1ke lestvice. Posnet je bil tudi videospot, v katerem poleg Michaela in Ridgeleyja nastopa \xc5\xa1e duet Pepsi & Shirlie, vsi pa nosijo majice s sloganom "CHOOSE LIFE" in "GO GO", ki jih je oblikovala Katharine Hamnett._NEWLINE_Naslednji singl "Careless Whisper" je iz\xc5\xa1el kot solo singl Georgea Michaela, vseeno pa je bil njegov soavtor tudi Ridgeley, ki je bil soavtor vseh singlov skupine, razen "Wham Rap!" in "Club Tropicana". Skladba je bila bolj \xc4\x8dustveno obarvana kot prej\xc5\xa1nji singli. Hitro se je povzpela na vrh lestvic, v Zdru\xc5\xbeenem kraljestvu pa je bilo prodanih ve\xc4\x8d kot 1.3 milijona izvodov tega singla. "Careless Whisper" je ozna\xc4\x8dil novo fazo Michaelove kariere, saj se je s tem nekoliko oddaljil od playboy imid\xc5\xbea skupine Wham!. V ZDA je bil singl izdan kot "Wham! featuring George Michael"._NEWLINE_Jeseni 1984 je iz\xc5\xa1el novi singl dueta, "Freedom", ki je dosegel vrh britanske lestvice, bil pa je tudi prvi singl, ki je dosegel vrh britanske lestvice brez promocijskega videospota. Wham! sta kasneje za videospot skladbe izdal videospot z reporta\xc5\xbeo njune kitajske turneje. "Freedom" je bil duetov tretji prvouvr\xc5\xa1\xc4\x8deni singl zapored. Novembra sta izdala drugi studijski album, Make It Big, ki se je hitro povzpel na vrh lestvic, duet pa je konec leta 1984 od\xc5\xa1el na turnejo._NEWLINE_Decembra 1984 je iz\xc5\xa1el dvojni singl "Last Christmas/Everything She Wants", ki je postal najbolje prodajani singl, ki je na britanski lestvici dosegel 2. mesto. Na drugem mestu je ostal pet tednov in je 24. najbolje prodajani singl vseh \xc4\x8dasov v Zdru\xc5\xbeenem kraljestvu, kjer je bilo prodanih ve\xc4\x8d kot 1.4 milijona izvodov singla. Wham! sta vso licen\xc4\x8dnino singla donirala za pomo\xc4\x8d proti lakoti v Etiopiji. Prihodki prvouvr\xc5\xa1\xc4\x8denega singla "Do They Know It\'s Christmas?", ki ga je izvedel Band Aid, so bili prav tako donirani za pomo\xc4\x8d proti lakoti v Etiopiji. Michael je tako leta 1984 osvojil prvo mesto lestvice kot solo izvajalec, \xc4\x8dlan dueta Wham! in kot \xc4\x8dlan Band Aida._NEWLINE_Konec leta 1985 je ameri\xc5\xa1ka lestvica Billboard uvrstila singl "Wake Me Up Before You Go-Go" na tretje mesto, skladbo "Careless Whisper" pa na prvo mesto lestvice.\n_START_SECTION_\nKitajska (1985)\n_START_PARAGRAPH_\nMarca 1985 si je skupina vzela odmor od snemanj in je od\xc5\xa1la na svetovno turnejo, med katero je kot prva zahodna pop skupina obiskala tudi Kitajsko. Turnejo po Kitajski je oblikoval Simon Napier-Bell, ki je bil eden izmed mened\xc5\xbeerjev skupine. Koncerta, ki sta ga Michael in Ridgeley izvedla v delavski telovadnici v Pekingu, se je udele\xc5\xbeilo 15.000 ljudi. Obisk Kitajske je spro\xc5\xbeil veliko medijsko zanimanje po vsem svetu. Napier-Bell je kasneje priznal, da se je poslu\xc5\xbeil zvite taktike, da je lahko prepre\xc4\x8dil namene skupine Queen, ki je hotela postati prva zahodna skupina, ki bi nastopila na Kitajskem: za kitajske avtoritete je pripravil dve bro\xc5\xa1uri. V eni je predstavil obo\xc5\xbeevalce skupine Wham! kot prijetno mladino srednjega razreda, v drugi pa je predstavil pevca skupine Queen, Freddieja Mercuryja, v njegovih tipi\xc4\x8dnih pozah. Kitajci so se nato odlo\xc4\x8dili za skupino Wham!._NEWLINE_Britanski re\xc5\xbeiser Lindsay Anderson je bil napro\xc5\xa1en, da spremlja skupino Wham! na Kitajskem in kasneje posname dokumentarni film o tem obisku. Film se je snemal marca in aprila, dokon\xc4\x8dan pa je bil poleti v Londonu. Anderson je film poimenoval \xe2\x80\x9cIf You Were There\xe2\x80\x9d._NEWLINE_Ob koncu urejanja filma je mened\xc5\xbement skupine Wham! odpustil celotno filmsko ekipo. Film je bil nato ponovno zmontiran in preimenovan v Foreign Skies: Wham! In China. Leta 2006 je Michaelov mened\xc5\xbeer, Andy Stephens, v intervjuju za The Independent dejal, da Andersonova verzija filma ni bila dovolj dobra za prikaz v javnosti.\n_START_SECTION_\nLive Aid (1985)\n_START_PARAGRAPH_\n13. julija 1985 sta se Michael in Ridgeley pojavila na koncertu Live Aid, vendar nista nastopila kot Wham!. Michael je skupaj z Eltonom Johnom zapel skladbo "Don\'t Let the Sun Go Down on Me", Ridgeley pa je sodeloval s Kiki Dee kot spremljevalni vokalist. Septembra je skupina izdala nov singl "I\'m Your Man", ki je dosegel vrh britanske lestvice._NEWLINE_Michael je v tistem \xc4\x8dasu za\xc4\x8del razmerje z manekenko Kathy Yeung, Ridgeley pa s Keren Woodward, pevko skupine Bananarama. Ridgeley se je v tistem \xc4\x8dasu za\xc4\x8del ukvarjati z rallyjem. Ponovno je iz\xc5\xa1el singl "Last Christmas", ki je tokrat dosegel 6. mesto britanske lestvice, Michael pa je kot spremljevalni vokalist za\xc4\x8del sodelovati z drugimi izvajalci. Kot spremljevalni vokalist je sodeloval z Davidom Cassidyjem in z Eltonom Johnom pri singlih "Nikita" (3. mesto) in "Wrap Her Up" (12. mesto), pri kateri je pel tudi glavni vokal.\n_START_SECTION_\nRazpad\n_START_PARAGRAPH_\nMichaela je bolj navdu\xc5\xa1evala glasba, ki je bila bolj namenjena za prefinjen odrasli trg, kot glasba, ki jo je snemal skupaj z Ridgeleyjem v duetu Wham!, zato sta spomladi 1986 Michael in Ridgeley razglasila razpad skupine Wham!. Preden sta se dokon\xc4\x8dno raz\xc5\xa1la, sta izdala singl "The Edge of Heaven" in kompilacijski album The Final ter izvedla poslovilni koncert "The Final". Po razglasu razpada je Michael rekel: "Mislim, da je to najbolj prijateljski razhod v zgodovini pop glasbe."_NEWLINE_Poslovilni singl je junija 1986 dosegel vrh britanske lestvice. "Where Did Your Heart Go?" je bil duetov zadnji singl v ZDA. Zadnja izdaja dueta Wham! je bil dvojni album s kolekcijo vseh singlov. V Severni Ameriki je album iz\xc5\xa1el pod imenom Music from the Edge of Heaven, ki je vseboval \xc5\xa1e nekaj alternativnih izvedb._NEWLINE_28. junija 1986 je duet Wham! izvedel poslovilni koncert na stadionu Wembley. Koncert je trajal osem ur, udele\xc5\xbeilo pa se ga je 72.000 ljudi. Duet Wham! je deloval pet let in v tem \xc4\x8dasu prodal ve\xc4\x8d kot 25 milijonov albumov in 15 milijonov singlov.\n_START_SECTION_\nPo razpadu\n_START_PARAGRAPH_\nKo je Michael postal solo izvajalec, je ve\xc4\x8d let negativno govoril o duetu Wham!, delno zaradi intenzivnega medijskega poro\xc4\x8danja o Ridgeleyju. Michael je govoril o pritisku, ki ga je \xc4\x8dutil in o tem, da je bil duet finan\xc4\x8dno zlorabljen. Zani\xc4\x8dljivo je govoril o nekaterih skladbah dueta, predvsem o skladbah z debitantskega albuma Fantastic._NEWLINE_Vseeno pa se je njegov pogled na obdobje dueta Wham!, po nekaj letih, spremenil. Na svojih solo koncertih \xc5\xa1e vedno izvaja skladbi "I\'m Your Man" in "Everything She Wants", eno izmed bolj kriti\xc4\x8dno obravnavanih skladb dueta Wham!._NEWLINE_Andrew Ridgeley se je po razpadu dueta preselil v Monako, kjer se je preizkusil v dirkalni seriji Formula 3. Po majhnem uspehu se je Ridgeley preselil v Los Angeles, kjer je za\xc4\x8del s pevsko in igralsko kariero, vendar se je po novem neuspehu, leta 1990 vrnil v Anglijo. Ne glede na to, je zalo\xc5\xbeba CBS Records, ki je izkoristila opcijo pogodbe dueta Wham!, ki je zadevala solo albume Michaela in Ridgeleyja, leta 1990 izdala solo album Ridgeleyja, Son of Albert. Po slabi prodaji albuma je zalo\xc5\xbeba odklonila mo\xc5\xbenost drugega albuma._NEWLINE_25. junija 1988, na svoj 25. rojstni dan, je Michael v okviru turneje "Faith World Tour" trikrat igral v National Exhibition Centru v Birminghamu. Med koncertom je postal vidno ganjen, ko so ga na odru presenetili \xc5\xa1tevilni \xc4\x8dlani njegove dru\xc5\xbeine in Andrew Ridgeley, ki je nosil ogromno rojstnodnevno torto. V nadaljevanju je 13.000 glava mno\xc5\xbeica zapela pesem Happy Birthday, Ridgeley pa se je nato Michaelu pridru\xc5\xbeil pri izvedbi skladbe "I\'m Your Man"._NEWLINE_Januarja 1991 se je Ridgeley pridru\xc5\xbeil Michaelu na odru, na njegovem nastopu na koncertu Rock in Rio, ki se je odvil na stadionu Maracana v Riu de Janeiru, v Braziliji._NEWLINE_21. novembra 2009 je bila na britanski televiziji, epizoda oddaje The X Factor, ki je bila posve\xc4\x8dena duetu Wham!. Michael je kasneje v finalni epizodi oddaje, skupaj s finalistom in kasnej\xc5\xa1im zmagovalcem oddaje, Joejem McElderryjem, izvedel duet "Don\'t Let the Sun Go Down on Me"._NEWLINE_Leta 2012 je Michael dejal, da govorice o ponovni zdru\xc5\xbeitvi dueta Wham! ob 30. obletnici njune prve plo\xc5\xa1\xc4\x8de niso resni\xc4\x8dne.'